
Бүген Казан моторлар төзү җитештерү берләшмәсе территориясендә «Волга» яңа газ турбинасы энергетика җайланмасын төзү тәмамлануга багышланган тантаналы чара узды. Чарада Россия Федерациясе Хөкүмәте Рәисе урынбасары Юрий Борисов һәм Татарстан Республикасы Президенты Рөстәм Миңнеханов катнашты.

Яңа җайланма предприятиенең үз ихтыяҗларын электр һәм җылылык энергиясе белән тәэмин итү өчен билгеләнгән. Барлыкка килгән "артык"ларны ваклап сату базарында сату планлаштырыла. Станциянең электр куәте – 17,3 МВт, җылылык куәте – 37,9 МВт. «Волга» җайланмасы – КМТБның үз эшләнмәсе. Проектта кулланыла торган җиһазларның зур өлеше – Россиядә җитештерелгән.

Рөстәм Миңнеханов сөйләгәнчә, КМТБда яңа юнәлешне үстерү турында карар Сумск заводында булганнан соң кабул ителгән, анда әлеге технология кулланылган. «Мин әйттем: безнең турбиналар бик нәтиҗәле, газ транспорт куәтләренең 40%ында безнең машиналар эшли. Ни өчен бездә юк, электр энергетикасы өчен бездә энергетика машиналары юкмы? Һәм без моны эшләргә булдык", - диде ул.

Ул катнаш энергия эшләп чыгаруның нәтиҗәлелеген билгеләп үтте һәм КМТБ эшләнмәсе республиканың зур булмаган шәһәрләрендә кулланылырга мөмкин, дип өстәде.

Үз газ турбинасы когенерацион энергетика җайланмаларының икътисадый нәтиҗәлелеге нигезе итеп алына торган электр энергиясенең һәм җылылыкның үзкыйммәтенең түбән булуы тора. РФ вице-премьеры Юрий Борисов сүзләренә караганда, бүген газ турбинасы җайланмалары энергетикада трендны билгели һәм автоном бистәләр һәм зур җитештерү берләшмәләре өчен электр энергиясе һәм җылылык эшләп чыгарганда киң кулланыла.

«Газ турбинасы җайланмалары үзенең нәтиҗәлелеге буенча эре энергетика объектларыннан узып китә. Сез моның өчен үз урыныгызны тапкансыз. Бу КМТБ табышын арттырачак һәм аның икътисадын – тотрыклы, ә республиканы баерак итәчәк", - дип ассызыклады Юрий Борисов.

КМТБ генераль директоры Дамир Кәримуллин хәбәр иткәнчә, яңа җайланма предприятиегә энергияне янга калдырырга гына түгел, коммерциячел заказларда акча эшләргә дә мөмкинлек бирәчәк. «Бу – безнең предприятие үсешенең яңа этабы. Гомуми энергетика җайланмасы елына 300 млн сум экономия бирә. "Бу проект безнең энергетика җайланмаларын китерү буенча контрактка кул куюыбыз белән дә мөһим", - дип өстәде завод генераль директоры.

Тантаналы өлештән соң Рөстәм Миңнеханов һәм Юрий Борисов КМТБ яңа җайланмасын карадылар. Бүгенге көндә биредә эшләтеп җибәрү-көйләү эшләре тәмамланып килә. Якын арада энергия җайланмасы проект куәтенә чыгарга әзер булачак.
Рөстәм Миңнеханов һәм Юрий Борисов КМТБнең яңа газ турбинасы энергетика җайланмасын карадылар